བོད་རིགས་ནི་རང་རྒྱལ་མི་རིགས་ཁག་གི་ཁྲོད་ནས་ལོ་གསར་དགའ་གཏོང་གི་གནས་ལ་རོལ་སྔ་བའི་མི་རིགས་ཤིག་རེད།ཡོངས་ཁྱབ་ཀྱི་བཤད་སྲོལ་ལྟར་ན།བོད་ཀྱི་ལོ་གསར་ཐོག་མར་གཏོང་སྲོལ་དེ།བོད་རྒྱལ་སྤུ་དེ་གུང་རྒྱལ་གྱི་སྐབས་སུ་འབྱུང་བ་དང་།ད་ཕན་ལོ་ཉིས་སྟོང་ཙམ་གྱི་ལོ་རྒྱུས་ལྡན།དེའང་སྔ་དུས་སུ།རྒན་མོ་བལ་མའི་ཟླ་རྩིས་ཞེས་པ་སྟེ།ཟླ་བའི་དཀར་ཆའི་འཕེལ་འགྲིབ་དང་།རྒྱུ་དཀར་གྱི་འཁོར་བགྲོད་ལ་བརྟེན་ནས་ལོ་འཁོར་མཚམས་ཀྱི་དུས་བརྟག་སྟེ།ལྷོ་ཡར་ལྷ་ཤམ་པོའི་ཁམ་སྡོང་ལ་མེ་ཏོག་ཤར་བ་དང་།དཔྱིད་ཀྱི་དུས་ཆེན་གཏོང་བ།སྐབས་དེར་སྐྱེས་པ་རྣམས་ཕོ་རྩལ་འགྲན་པ་དང་།བུད་མེད་རྣམས་ཀྱིས་གླུ་ལེན།གར་འཁྲབ་ནས་དུས་ཆེན་དགའ་གཏོང་བྱེད་པ།བཙན་པོ་སྤུ་དེ་གུང་རྒྱལ་གྱིས་གཙོས་པའི་བློན་འབངས་ཚོས་ཉེ་འཁོར་གྱི་གནས་རི་སྐོར་སྲོལ་ཡོད་པ།བོད་རྗེ་སྲོང་བཙན་སྒམ་པོའི་སྐུ་རིང་ལ་རྒྱ་བཟའ་ཀོང་ཇོའི་རྒྱ་རྩིས་རྙིང་མའི་ལུགས་ལ་བོད་ཟླ་བཅུ་གཅིག་པའི་ཚེས་གཅིག་ཉིན་ལ་ལོ་འགོ་འཛིན་པ་དང་།དེ་རྗེས་བཙན་པོ་ཁྲི་སྲོང་ལྡེ་བཙན་གྱི་སྐུ་རིང་ལ།བོད་ཟླ་བཅུ་གཉིས་པའི་ཚེས་གཅིག་ཉིན་ལོ་གསར་འགོ་འཛིན་ཏེ།སོ་ནམ་ལོ་གསར་གཏོང་སྲོལ་དར་བ།སྤྱི་ལོའི་དུས་རབས་བཅུ་གསུམ་ནང་ས་སྐྱས་བོད་ལ་དབང་སྒྱུར་བྱེད་པའི་དུས་སུ།བོད་ཟླ་དང་པོའི་ཚེས་གཅིག་ཉིན་ལོ་གསར་གྱི་འགོ་ཚུགས་གཏན་འཁེལ་བྱས་ཏེ།རྒྱལ་པོ་ལོ་གསར་ཞེས་པ་དེ་གཏོང་སྲོལ་བྱུང་།དེང་ཡང་ཀོང་པོའི་ཁུལ་དུ་བོད་ཟླ་བཅུ་པའི་ཚེས་གཅིག་ནས་ལོ་གསར་གཏོང་བ།སྙེ་མོའི་སྙན་ཡུལ་དང་བོང་ཁང་ཁུལ་དུ་བོད་ཟླ་བཅུ་གཅིག་པའི་ཚེས་གཅིག་ནས་བཟུང་ལོ་གསར་གཏོང་བ།གཙང་གི་གཞིས་རྩེ་དང་།དབུས་གཙང་འདྲེས་མཚམས་སྙེ་མོའི་རྫོང་ཉེ་ཁུལ་དུ་བོད་ཟླ་བཅུ་གཉིས་པའི་ཚེས་གཅིག་ནས་ལོ་གསར་གཏོང་བ།དབུས་ཁུལ་དུ་བོད་ཟླ་དང་པོའི་ཚེས་གཅིག་ནས་རྒྱལ་པོ་ལོ་གསར་གཏོང་བ།སྤྱིར་བོད་ཀྱི་ས་ཆ་མང་ཆེ་བར་ལྷ་སའི་ཁུལ་དང་མཉམ་དུ་རྒྱལ་པོ་ལོ་གསར་གཏོང་བ་ཡིན།དེའང་ཡུལ་ལུང་ཁག་གི་ལོ་གསར་གྱི་གཙོ་བོའི་ནང་དོན་སྤྱིར་བཏང་གཅིག་མཚུངས་ཡིན་ནའང།ཡུལ་ལུང་སོ་སོའི་གནམ་གཤིས།སོ་ནམ་འདེབས་ལས།དེ་མིན་ཁྲལ་འཁྲིའི་ལས་ཀ་གཞན་དང་ཐད་ཀའི་འབྲེལ་བ་ཆགས་པའི་དབང་གིས་ལོ་འགོ་འཛིན་པའི་དུས་ཚོད་ཀྱི་བདམ་ག་མི་འདྲ་བ་བྱུང་ཡོད།ཡིན་ནའང་།ལྷ་སའི་ལོ་གསར་གཏོང་སྲོལ་ནི།ཁྱབ་རྒྱ་ཆེ་ཤོས་དང་།གཅིག་གྱུར་ཆེ་ཤོས་དེ་ཡིན་ལ།བོད་ཀྱི་ལོ་གསར་ཁག་ནང་གི་དཔེ་མཚོན་ཡིན་ཞེས་བརྗོད་ན་མ་འགྲིག་པ་མེད་སྙམ།།